Úrad vlády SR					           Na rokovanie vlády SR
Sekcia hospodárskej politiky					dňa  17.7. 2002
								            k číslu: 5242/2002
								            k bodu č.: 4 

S t a n o v i s k o

k „Návrhu východísk štátneho rozpočtu na rok 2003“
_________________________________________________________________________________________

I.

	Návrh východísk štátneho rozpočtu na r. 2003 predkladá minister financií na základe vládou SR prerokovanej Informácie o príprave východísk zostavenia štátneho rozpočtu na r. 2003. Základnými východiskami návrhu sú: HDP Slovenska r. 2003  dosiahne 1146,8 mld Sk, miera inflácie 4,1%, miera nezamestnanosti 18,7%. Príjmy štátneho rozpočtu v r. 2003 majú dosiahnuť 224,1 mld Sk (t.j. miera rozdeľovania prostredníctvom štátneho rozpočtu dosiahne až 19,54% vytvoreného HDP). Výdavky sa rozpočtujú vo výške 258 mld Sk. Deficit sa predpokladá vo výške 33,9 mld Sk.

	Predložený návrh východísk vyjadruje iba hlavné údaje o príjmoch a výdavkoch, je základom pre prípravu štátneho rozpočtu. V návrhu nie sú premietnuté dôsledky noviel a zákonov, ktoré v uplynulých dňoch prijala Národná rada SR.

II.

	Návrh štátneho rozpočtu na rok 2003 sa bude formovať postupne, bude výsledkom posúdenia všetkých rozhodujúcich súvislostí. Základným rámcom pre tento proces sú práve posudzované východiská, ktoré majú vyjadriť základnú orientáciu rozpočtu, jeho ciele a určujúce parametre. Predkladané stanovisko dáva do pozornosti niektoré hľadiská pre posudzovanie, resp. vymedzenie východiskových princípov, ovplyvňujúcich charakter štátneho rozpočtu na rok 2003.

	Návrh východísk štátneho rozpočtu na r. 2003 považujeme za dôležitý dokument, ktorý má vyjadrovať základné charakteristiky rozpočtového hospodárenia štátu. Predkladaný návrh tieto charakteristiky explicitne neformuluje, vyjadruje skôr zotrvačnú tendenciu než faktorovú podporu relatívne vysokej miery rastu a riešenia závažných problémov hospodárstva. Pri posudzovaní návrhu východísk odporúčame vziať do pozornosti aj tieto poznámky:

•	ide o posledný ročný štátny rozpočet pred predpokladaným vstupom Slovenska do EÚ a NATO; návrh by mal akcentovať priority završujúce reformy predvstupového obdobia pri zachovaní podmienky, že štátne rozpočty vstupujúcich krajín do EÚ by mali smerovať k vyrovnanému rozpočtu,

•	východiská rozpočtu neobsahujú potrebné zásadné zníženie verejných výdavkov, návrh skôr pokračuje v minulých tendenciách rozpočtového hospodárenia,

•	prírastok HDP (47 mld Sk) vyčerpá prírastok výdavkov štátneho rozpočtu (cca 4 mld Sk)  a vysoký deficit (38,6 až 40,1 mld Sk),

•	nie je preukázané, že miera očakávaného prírastku HDP o  4,1% bude výsledkom pôsobenia hlavných rastových faktorov, nie sú ocenené riziká spojené s týmto predpokladom. Nemožno totiž predpokladať, že takáto vysoká miera rastu sa môže dosiahnuť iba postupnými štrukturálnymi zmenami, v r. 2003 budú musieť pozitívne pôsobiť aj iné, zrejme investične náročné rastové faktory, ktoré však nie sú špecifikované, 

•	predpokladaná miera decentralizácie štátnej správy na samosprávy nie je dostatočne vyjadrená aj finančnou decentralizáciou. Podiel štátu na delených daniach je stále vysoký a záujem štátu mať čo najvyšší podiel z daní je zreteľný. Pri rastúcich rozpočtových príjmoch neúmerne klesajú podiely miest a obcí na týchto príjmoch, a to napriek decentralizácii právomoci. Napr. podiel obcí na dani z príjmov fyzických osôb klesne z 23,85% r. 2002 na 21,12% r. 2003, podiel na dani z príjmov právnických osôb zo 6,17% r. 2002 na 5,17% r. 2003,

•	zníženie rozpočtovej nárokovateľnosti obligatórnych výdavkov bude zložitý proces, najmä legislatívny. Úvahy v tomto smere návrh východísk neobsahuje a ani nenaznačuje, či, ako a pri ktorých výdavkoch možno dosiahnuť pokles nárokova-teľnosti.

III.

	Odporúčame vláde SR, aby po prerokovaní návrhu východísk štátneho rozpočtu na r. 2003 a prijímaní uznesení vzala do úvahy aj naznačené súvislosti. 

Bratislava 12. júla 2002